Foto: vpz.hr

BIVŠI načelnik PU virovitičko-podravske Mirko Kostelac udaljen je iz službe te će se protiv njega podnijeti zahtjev za pokretanje disciplinskog postupka, izvijestili su iz te policijske uprave dodajući kako su provjerili navode Nacionalnog sindikata policije koji je ukazao na više mogućih povreda službene dužnosti bivšeg načelnika Policijske uprave virovitičko-podravske.



Utvrđeno je postojanje osnovane sumnje da je predmetni tijekom 2016. godine počinio težu povredu službene dužnosti iz Zakona o policiji opisanu kao zlouporaba položaja u službi ili izvan službe ili prekoračenje ovlasti u službi.



Kako piše Glas Slavonije, u prijavi Nacionalnog sindikata stajalo je da je Kostelac, dok je imao svatove sve policijske patrole iz tog mjesta poslao dalje, a jednoj je kolegici, koja ne može imati djece, rekao da će joj za 50 eura napraviti dijete.



Kada mu je drugi kolega to prigovorio rekao mu je da o je bolje da šuti, a za nekoliko dana ga je premjestio na radno mjesto 60 km dalje od mjesta stanovanja.



Nikola Kajkić, predsjednik Nacionalnog sindikata policije, koji je sve to ispričao Glasu Slavonije, rekao je i da se takvo ponašanje ne može tolerirati.



Optuženi Kostelac listu je kazao kako nije ovlašten davati nikakve izjave te da će sve što ima za reći, reći tamo gdje će trebati.